La Bu.
92.
Thangvah na Pakai peh a, chung nungpen vah choi ding hi thil pha ahi. 
Jingkah le nami ngailut na longlou sap phong a, nilhah le nakitah na sap phong hi thil pha ahi. 
Tumging jangsom to tho a lyre gin ngai tah to tho dia pha tah ahi. 
O Pakai nei bol peh thil loupitah hochun kalung lai atong kha in, natohdoh ho jehchun keiman kipa la kasan ahi. 
O Pakai nanatohdoh hohi iti loupi hitam! nalunggel ngeito ho jong iti gil a gil jeng hitam. 
Mihem mai mai het jou hoi ahipon, chih na a lhasam hon jong hedoh jou pouvin te. 
Migilou hochu hamhing bangin khangtou’un tin, thilse bolho chu pungthei jong leu, tonsot'a suhmanga umdiu ahi. 
Hinla Pakai, nangma vang, tonsot'a dopsang a naum jing ding ahi. 
Namel ma te jouse mangthah teidiu ahi; chule gitlou na bol jouse suh chat vai a umdiu ahi. 
Nangin keimahi bongchal bangin neihatdoh sahtan, chuleh nangin kipanan neimalsom tan ahi. 
Kamit hin kagal mite lhuh amun; kana kol in jong eidou a migiloute gallel na thu ajai. 
Michonphate chu chahthing bangin khangtou untin, Lebannon a Cedar thing banga hat tah khangtoudiu ahi. 
Amahohi Pakai in a kehdoh thingphung likeh ahiuvin, Ipathen’u angsung a khangtouva ahiuve, 
Teh nung jeng a jong ga aso nalai diu; chuleh phattin’a noujingleh hatjing diu ahi. 
Amahon aphon doh uva hitia hi asei diu ahi, “Pakai chu adih jingin! Amachu kasong pi ahi! Ama a chun set na aumpoi!” 
