La Bu.
25.
O Pakai, kahinkho hi nang kapetai. 
Nang katahsan e ka Pathen! Nei jumso hihbeh in, chule kalel na a hin ka melmate kichoisangsah hihbeh in. 
Nangma tahsan koimachan jumna ato loudiu ahi, amavang mijoulhep gojing honvang jumna ato diu ahi. 
O Pakai lamdih chu neihil in; kajuiding lampi chu neikomu peh in. 
Nathutah chu neihil in hichea chun neipui in ajeh chu nangmahi eihuh hinga ka Pathen chu nahi. Nilhum kei keijin nanga hin kinepna kanei jinge. 
O Pakai golui a patna neihin puinao nami khoto nale namingailutna longlou hingeldoh in. 
Kakhangdon lai a kachonset gitlou naho neigeldoh peh hih inlang nami ngailutna longlouva neipuina johchu galdoh in, ajeh chu nangma milungset them nahi,O Pakai. 
Pakaihi apha ahin adih jengbou abol'e, aman lamdihlouvache hojeng jong lamdih akopeh jinge. 
Aman mi kineosah hochu lamdih a apuijin ama dei lampi chu ahil jinge. 
Pakai kitepna nitjing holeh ama deipeh dungjuija chonho chu ami ngailutna longlou leh akitahna in apuihoi jinge. 
Namin loupina dingin O Pakai, kachonsetna simjoulou neingai dam in. 
Pakaiging ho chu koi ho hiuvam? Amaho chenading lampi chu Pakai in avetsah ding ahi. 
Amaho chu khangtou untin achateovin jong gamsung alodingu ahi. 
Pakai hi ama gingjing tedinga golphapen ahin, Aman hitobang miho chu akitepna ahiljing e. 
Kamit tenin Pakaichu avejingin, aman kagalmite thangkul a kon in eihuhdoh jinging e. 
Neihin ang-ngatnin lang neikho ton, ajeh chu keima kachangseh a lungthom haotah a uma kahi. 
Kaboi na ho akhoh se cheh un. Oh hichehoa konhin neihuhdoh in. 
Kalung gimnahi neihet pehin chuleh kahah satna hohi neivet peh inlang kachonset naho ngaidam in. 
Ven galmi ijat mong mong kanei hitam chule amahohin ichangeiya eihotnu hitam! 
Neivengbit in! amaho akon hin kahinkho huhdoh in! nangma a kisel kahi neijumso hihbeh in. 
Kitah nale thenna in eivengbit hen ajeh chu nanga hin kakinepna aum jinge. 
Vo Pathen Israelte hi aboi najouseu vakon in lhatdoh tan. 
