La Bu.
53.
Mingol honbou alungsung uva kon’in “Pathen aumpoi” ati’uve. Amaho chu mi kitahlou ahi’uvin, thilphalou jeng bol ahi’uvin khatchan jong thilpha abol pouvin ahi. 
Pathen’in van’a kon’in mihemte jouse hi ahinven, Aman mikhattou aching tahbeh um am, khat touvin Pathen ahol am tin ahinven ahi. 
Ahinlah khatcha amupon, abonchaovin akihei mangsoh hel ta’uvin, aboncha’uvin akitahlou ngen ahi’uvin, koimacha thilpha bol aumpouvin khatcha jong aumpoi. 
Hitobang’a thilphalou bol ho hin ahetdohlou hel di’u ham? Amaho hin kamite hi changlhah bang’a anehchai di’u ahitan Pathen kom’a taoding jong agelpha pouve. 
Amaho hi, tu masang’a anahetphah louhel u tijatnan ahin lokhum ding ahi’uve. Pathen’in na galmite’u gu le chang ahin thejal ding, nang’in amaho hi ahin suhjum ding ahi, ajeh chu Pathen’in amaho hi apaidoh ding ahi’uve. 
Zion mol’a kon’a Israelte huhdoh dia koi hung ding ham? Pathen in amite akiledohsah tengleh, Jacob in kipah a kho asap ding Israelte kipah ding ahi’uve. 
