La Bu.
118.
Pakai chu aphatna jeh’in thangvah’un! Ami ngailutna dihtah chu tanglouvin aumjinge. 
Israel pumpin avel in seikit hen. Ami ngailutna dihtah chu tanglouvin aumjinge. 
Aaron chilhah holeh thempuhon avel in seikitnu hen. Ami ngailutna dihtah chu tanglouvin aumjinge. 
Kagenthei pet in Pakai kom ah kataovin ahileh Pakai in kataona asangin eilhadoh tai. 
Pakai keilanga apanleh ipi kakichat ding ham? kon I-eilothei dingham? 
Pakai keilanga apanleh Aman eipapin tin, eidou hochu kajosa tobanga kavetding ahi. 
Mihem a kingai sangin, Pakai kiselna a nei aphajoi. 
Leng chapate a kingai sangin, Pakai a kisel aphajoi. 
Eidouva chidang namdangten eiumkimvel jongleh keiman amaho chu Pakai thahatna jal'a kasuhmang ding ahi. 
Amahon eiumkimvellun eidelkhummun ahi, ahinla ken amaho chu Pakai hanta jallin kasumang gamtan ahi. 
Amahon khoi bangin eiumkimvellun eitommun, meikong a-al leng lungngin eileo tobang'in eibolseuvin ahinla keiman Pakai thahatna jallin amaho chu kasumangtan ahi. 
Kagal miten tha tei ding eigouvin ahin Pakai in eihuhdoh tai. 
Pakai hi kathahatna leh kala ahin Aman galjona eipetan ahi. 
Kipana le galjona lahi michonphate ponbuh sungah akisan, Pakai thahatna banjet in thil loupitah atongdohtan ahi.! 
Pakai thahatna banjetchun thil loupitah atongdohtan ahi. 
Keima thilouding kahin, Pakai in eibolpeh thilho phongdoh dinga kahinjoh ding ahi. 
Pakai in nasatah’in eijepmin, ahinlah eithisah pon ahi. 
Midih ho lutna kot chu neihondoh peh’in keima lut ing ting Pakai chu thangvahna kapehding ahi. 
Hiche kelkot hohi Pakai kom lhuntheina ahin michonpha hojong hicheahi lutji ahiuve. 
Kataona neisanpeh jehleh galjona neipeh jeh’in nangma kathangvah e! 
Insahon adeimova apaimangu inning’a songpi khomdet pennin apangtai. 
Hichehi Pakai natoh ahin mitvet dinga thilkidang tah ahi. 
Hiche nikho hi Pakaiyin asem ahin, eihon kipahtah leh thanomtah’a imandiu ahi. 
O Pakai lungsettah’in neihuhdoh’un, O Pakai lungset tah’in neilolhin sahtei teijun. 
Pakai minna hungpa chu anunnomme. Pakai houinna kon in nangho phatthei kahinboh’un ahi. 
Pakai chu Pathen ichunguva hi vahjinga uma ahi. Kilhaina sa chu khaovin khitninlang maicham ki ho chutoh khitbeh’in 
Nangma ka Pathen nahin keiman kavahchoi ding nahi! Nangma ka Pathen nahin keiman kachoisang ding ahi. 
Pakai chu aphatna ho jeh’in thangvah’un! Ajeh chu amingailutna dihtah chu tonsot'a umjing ahi. 
