La Bu.
119.
Pakai thupeh dungjui a chonho leh kitahna neiho chu kipah uhen. 
Koi hileh adanthu nit a alungthim pumpia Ama holjing hochu kipah’u hen. 
Amahochun thilphalou achepi pouvin Pakai deilampi joh ajui un ahi. 
Pakai nangin nathupeh hochu phatah’a kanit diuvin neiseipeh’un ahi. 
O Pakai kanitin hinkho Mandan ahin nangman neideipeh hinkho hi kilangdoh jengle kati e. 
Chuleh nathupeh leh kachondan kavetkah teng kajum louding ahi. 
Keiman nei thuhilna dihtah hochu kahet dungjui a kakimanding dol a kakimanchah theijeh’a nangma chu kathangvah ding ahi. 
Neidalha hihbeh’in, keiman nadan chu kanitjing ding ahi. 
Khangthah khatchu itileh ahinkho atheng theidem? Nangma thu angaileh hitheiding ahi. 
Keiman nangma mudoh teiding kagelkhoh’in ahi, nangma thupeh’a kon in neilam vai sahhih’in. 
Nangma douna kachonset louna dingin kalungsung ah nathu chu kachensah jingin ahi. 
O Pakai nangma kathangvah’e nathupeh nitji dan neihil in. 
Kachonding dan nangin neipeh hochu keiman kasimphongjin ahi. 
Nei le gouva housangin nadanthu chu juiding katha anomjoi. 
Neithupeh nadan hochu keiman simjing ingting neideipeh lampia chejing dingin kingaito jing nange. 
Nadanthu hohi kakipapin, juidinga neithupeh hojong sumil ponge. 
Nasohpa keima hi thilpha neibolpen kahinkhoa hi nathupeh kanit jingna dingin. 
Nathupeh hoa thudih kidangtah hohi kamuchet theina dingin kamit hi hadohsah’in. 
Keima hiche leisetna hi kholjin bep kahibouve nathupeh hochu keima nei impeh hihbeh’in. 
Phatin in keiman nachondan juiding ngaichatna hin eilonvuhtan ahi. 
Nangin mikiletsah hochu nahousejin, nathupeh a kon a pampet hochu nasamsejin ahi. 
Nadansem hohi kajui jingnai amahohi neinoise sahhih beh’in. 
Leng chapate ho toukhom u henlang keima dounan thu seijongleu keivangin na daan semhohi juiding geljing nange. 
Nadaan semho hi kakipapi lheh jenge ajeh chu hiche hohin chihna thu eihil jingin ahi. 
Keima leivui lah’a kijama kahitai nathu chun neisuhal kittan. 
Kachondan, kaumchan nakom ah kaphongdoh tai, tun nadaan semchu neisei pehtan. 
Nadaan thupeh chu neithemsah’in, chutengleh keiman natohdoh datmo umtah hochu kalungin geljing nange. 
Lungkhamnan eibom in kakaptai, nakam changing neihaldoh sahkit tan. 
Mijou milepche hotoh neichom khen in, nathuhil kahetthem theinading thuguh chu neipen. 
Kitah tah’a hinkho manding hi kakilhen ahitai, nathuhil dungjui a hinkho mandinghi kadinpi ahitai. 
Nadaan semhi katuhchah ahitai, O Pakai neijumso hihbeh’in! 
Nathupeh hohi kajui jingding ahi, ajeh chu nangin hetthem theina neipeh jingding jeh'in. 
O Pakai nathupeh chu neihillin, keiman achaina gei in juijing ing kate. 
Nathuhil kajuijing theina dingin hetthem theina neipen. Kalungthim pumpin hichu natohman podoh ingkate. 
Nathupeh dungjui in neikalson sah’in hichu kakipanapen ahi. 
Sum ngaichatna sangin nadanthu hetthemding ngaichat theina neipejon. 
Thil phachomlou hoa kon in kamit heimangin lang nathuchengin neihindoh sah’in. 
Nangma ginle jana neiho napeh kitepna chu keima kom ah neisuhdetpeh’in. 
Kajumna hinkho hi neipailhah sah’in ajeh chu nadaan semho hi aphalheh jengin ahi. 
Nathupeh hohi kajuinomlheh jenge naphatna’in kahinkho hi neithah sempeh kittan. 
Pakai namingailutna longlou tonsot hinna neiteppeh chu neipetan, 
Chutileh eitaitom ho donbutje kahetding ahi ajeh chu keiman nathutep chu katahsan in ahi. 
Phattin in thutah jeng neisei sah’in ajeh chu nangma chondan thupeh a bouhin kinepna kanei in ahi. 
Keiman nathupeh hochu itihchan hijongleh kanit jingding ahi. 
Keiman chamlhatna tahbeh chu kaneitai, ajeh chu nangma thuhil juidinga kigo kahitai. 
Keiman nathupehho hi jahchalou hella lengte masanga jong kaphondoh ding ahi. 
Keiman nang thupeh juidinghi kakipanapen ahitai ajeh chu hicheho hi keiman kadeilheh jengin ahi. 
Keiman nathupehho hi kadeilheh jengin chuleh jana jong kaneijin ahi, nadaan thu hohi giltah’in kagellin ahi. 
Kakom na kitepna chu geldoh’in hiche bouchu ahi kakinepna. 
Hiche nakitepna hin kahinkho akiledohsah kit’in kalungthim boina hoa kon in jong lungmon a eipen ahi. 
Mikiletsah hon noise tah’in eibol jongleu keivang nangma thuhilhoa kon in kapotdoh pon ahi. 
Masanglai peh’a nadaan sem nachepi hochu kangaito leh O Pakai hichechun eilhamon sahlheh jenge. 
Keima miphalou ho chunga kalung ahang’in ahi, ajeh chu amahon nathuhil apompouve. 
Hiche kakholjinna munhi hoilai hijongleh nadaan thu semho hi kala ngeipen ahijinge. 
O Pakai jantengleh nangma nahina hi kalungsung ah akilangjin, hijeh chun nathuhil hohi kajui jingin ahi. 
Nathupeh juijinghi kahinkho mandan hitoh kilhonkhomma ahitai. 
O Pakai, kachanding gouchu nangma nahi! Nathupeh juidingin kakiphaldoh jinge! 
Kalungthim pumpi hi namalsomna ngaichajing kahi, Nakitepna bangin neihepi jingtan. 
Kahinkho kalamlhahdan hi kanung gelji’in chutengleh nadanthu juina dingahin kalutkitji tai. 
Nathupeh juina dingahin gangtah’in kipelut jing nange. 
Miphalou hon chonsetna a lhohlut teiding eigojiuvin ahinla keimavang nadaan thuhilna a hin dettah’in kading jingin ahi. 
Nadaan thupeh hohi adih jeh’in jankhang jongleh kathoudoh’in nangma kathangvahjin ahi. 
Nangma thupeh juijing holeh nangma ging jingho dingin agolphau kahijinge. 
O Pakai namingailutna tanglou hin leiset chunghi adipmin, nadaan thuhi neihil jingin. 
Pakai nangin nakitepna dungjuijin thilpha tamtah neibolpeh tai. 
Nathupeh hoachun kading jinge, hetna thepna leh thu adih’a tantheina thuguh chu neihil in, 
Nangin neihilchah masang chun kana lamvaijin, tunvang nathu thun kanungtai. 
Nangman naphatna’in thilphabou naboljie, nadaan thuchu neihil in. 
Miphalou ho jouthu eiseikkhum jiuvin, ahinla kenvang kalungthim pumpin nathupeh ho dihtah’in kajuijing nai. 
Alungthim u ngol hoitah ahin; keivang nangma thupeh ho juijing hi kakipana ahijinge. 
Kathohgimna chu keidinga thilphajo anahi, ajeh chu hichehin nathupeh juinading langa lunglutna eipetheijin ahi. 
Nathuhil ho juiding hi sana le dangka simsenlou sangin aman atamjon ahi. 
Nangin neina gon a neinasemdoh ahin, tunvang nathupeh juina dinga hin hetthem theina neipen. 
Nangma ging ho jouen kei a konna hin kipa na mu u heuhen, ajeh chu keiman nathupeh ahin kinepna dihtah kanei in ahi. 
O Pakai keiman nadaansemho adihdan hi kahethem tai, neisuhgim ji ding hi keidia thil phachom ahi. 
Tuhin nasohpa neiteppeh bangin namingailutna longlou chun eilungmonsah jin ahi. 
Kahintheina dingin namihepina chun neiumkimvel jingin ajeh chu neithuhilna hohi keidinga kipana leh lunglhaina ahi. 
Keichung changa thujou seiho miphalou hochu jumle jachatna penlang, keivangin nangma thupeh hochu kangai jingding ahinai. 
Nangma daan hethemho leh nangma ging jingho chutoh neikivopkhom sahjingin. 
Nadaanthu kajuina ahin bolkhel kaneilouna dingin neivengin, chutileh jumna leh jachatna kaneilou ding ahi. 
Nangma huhdohna ding kangana lamma hin abeipaiding kahitai, ahinlah nathupeh ahin kakinepna adetjinge. 
Nakitepna ahung gulhunna ding vetnan kamit achahleutai, itih tahleh neilhamon dingham? 
Lengpi twipai savun ahun ahulgot bangin kagolhatai ahinlah nadanthu juiding kasumil dehpon ahi. 
Itih chanpi hi kanga jingding hitam? Keima eibolse hohi itihleh aphu nalah dingham? 
Nangma thuhil nahsahlou mi kiletsah hohin keima kipalna ding ko thuhtah alaijun ahi. 
Nathupeh jouse hi tahsan dinga lomtah cheh ahi. Ajeh bei a eidel lele hoa konhin neihuhdoh’in. 
Amaho hin eichaidohpai got u ahitai, ahinla keiman nathupeh hohi kajuida dehpoi. 
Namingailutna longlou chun kahinkho hi huhdoh’in, chutileh nadaan thu kajui theiding ahi. 
O Pakai tonsot'a dinga nakitepna chu van'a dettah’in aumjinge. 
Nangin nanatundoh hiche leiset hi aumjing bangin nakitahna jong akhang khanga umjing ahi. 
Nathilgon jouse hi nathupeh dungjui in tuni chan geihin aumsohkei un ahi, ajeh chu amahohi aboncha nalhacha ahisoh kei un ahi. 
Nadaan thupeh hin kipana hinkho’ah eihin khoukhah hihleh kagenthei lengvaina a kana mollem ding ahitai. 
Nathupeh daan hohi itihchan hijongleh kasuhmillou helding ahi, ajeh chu hicheho hin eihinghoi ahi. 
Pakai nanga kahi; neihuhdoh’in! Ajeh chu nadaan thu nitna a hin kakihabollheh jenge. 
Miphalouhon suhmang dingin lampi dungah eichanglhi le jonguleh kei man vang nadaan thuhi kalung sungah thipbeh chan geljing nange. 
Thiljouse hin akhonna aneisoh keije ahinlah nadaan thupeh hin akhonna aneipoi. 
Oh, nadaan thupeh hi iti kandei hitam! Nilhumkei kei in hicheho hi kageljin gin ahi. 
Nadaan thupeh hohin kagal mite sangin eichihsah’e, ajeh chu hicheho hin phattin in eiveng jinge. 
Nadaan thuhi phattin a kageljing jeh’in eihilho sangin jong hetgilna kaneijotai. 
Nathupeh daan ho kanitjing jeh’in kachunga upa tehseho sangin jong kachingjo tai. 
Nathupeh dettah a kajuijing theina dingin thilse bolna a cheding kanompon ahi. 
Nangin phate keicha neihil ahitah jeh’in nadaanthu juina a kon in kakiheimang nompon ahi. 
Nathupeh hi kapatep leh alhumlheh jenge, khoiju sangin alhumjon ahi. 
Nadaan thupeh hohin hetthemna eipen; hiti chun hinkho adihlou lam a cheding hi kathet lheh ji e. 
Nathupeh hi kakalsonna a eipuiding thaomei jin apangin, kalampi salvah ding vah’in apangin ahi. 
Nadaan thupeh dihtah hohi kajuijing ding ahin, hiche dinga hi kitepna kananei ahitan avel a kakitep kitding ahi. 
Pakai nathutep dungjui in kahinkho hoidoh sah’in ajeh chu kathohlel behseh jenge. 
O Pakai kathangvah nahi kilhaina thilto bangin neisanpeh’in lang chuleh nadaan thupeh ho neihil in. 
Keima kahinkho hi kilep ditdet in aum e, ahinlah nathuhil hi kajuidadeh pong e. 
Miphalouhon kakipalna dingin thang akam jingun ahi, ahivangin nathupeh’a kon a kakiheimangdoh louding ahi. 
Nadaan thuhi keidinga gou ahi, hicheho hin kalungthim akipasah’in ahi. 
Kathini changei a nadaan thu nitdinghi kadinpi ahitai. 
Kitahna neiloute hi kathet ahin keivang nathuhil ho juidinghi kathanopna ahi. 
Nangma hi kakiselna leh kalumdal nahi, nathupeh hi kakinepna bulpi ahijinge. 
Milung gilouho keija kon in potdoh’un, ajeh chu keiman ka Pakai thupeh hohi kajuinom e. 
Pakai, nakitepna bangin kahinjouna dingin tha neipen kakinepna hi neijumso hihbeh’in, 
Nathahatnan neituh’in chutileh kahoidohding ahi, chutengleh nathupeh hi kachepi jingding ahi. 
Nathupeh a kon a potdoh hohi nangin napaidoh gamheltan ahi. Amahohi amahole amaho kijoulhep ahibouve. 
Nangin mi-engse hochu leiset chunga kon in bohse bangin napaidoh jitan ahi, hijeh chun keivangin nadaan thuhohi kajui nom e. 
Nangma ginnan kakithinge, nathutan dihtah ho jeh’in kichatnan kadim e. 
Keiman thudih tahleh kitahna neitah’in na katonge, kagal mite khut a neidalhahih’in. 
Phatthei neibohding kinepna neipen, mi kiletsahho neibolsetsah hihbeh’in. 
Nathutep dihtah chu asuh bulhit nadinga neihuhdohna dingchu kavet vetnan kamit achah leutan ahi. 
Nami ngailutna longlou chun nasoh hi neibolpha jingin, chuleh nadaan thuho chu neihil in. 
Nadaan thuhohi kahettheina dingin nasohhi hetthem theina neipen. 
Pakai tuhi nakipatna natohphat ahitai, ajeh chu miphalouhon nadaan thu apal kehgam tauve. 
Tahbeh’in nathupeh hohi sana mantampen sangin kadeijon ahi. 
Nathupeh hohi adihsoh kei in, hijeh’a chu lamdihlou hohi kathet ahi. 
Nadaan semhohi akidang theilheh jengin hijeh’a chu kalungthim pumpia kajui ahi! 
Nadaan thuhil’a hin vah akilangin hijeh chun milham minjong ahetheijin ahi. 
Nathupeh ho kangaichat behseh jeh’in kakam kan hai jinge. 
Nangma ngailuho nabolna bangin hung kihei in lang nami khotona neimusah’in. 
Nakitepna dungjuijin kalhuh louna dingin neituh’in, thilse eijosah hihbeh’in. 
Eisugenthei hoa kon in neihuhdoh’in, hitia chu nathupehho hoitah’a kajuijing theina dingin. 
Nasohpa kei ahin namaivah chu hin kilandohsah’in chutengleh nadaan thuchu neihil in. 
Mihemten nathuhil ajuitahlou jeh’un kamitnahin mitlhitwi vadung bangin along’e. 
O Pakai nangma thudihtah nahi, nadaan semho jong adih’e. 
Nadaan semhohi nolnabei ahin chuleh tahsanthei mong mong ahi. 
Kagalmiten nathupehhi anahsah loujeh’un kalunghan hi akikhonhel jengin ahi. 
Nathutep hohi kapatep sohkei ahitan adihlheh jengin keiman kadeilheh jenge. 
Keimahi hetkhamlou leh notthap kahivangin nathupeh hohi kasumil dehpoi. 
Pakai nangahin tonsotna thudihna aum e, chuleh nathuhil dihtah hojonghi nolnabei ahi. 
Hahsatna le lungkhamna in eilonvuh jeng jongleh nathupeh hohi keidinga kipana tahbeh ahijinge. 
Nadaan semho jouse jonghi adihjing jenge, hinna kaneitheina dingin neihetthem sah’in. 
Kalungthim pumpin kataove O Pakai neihouvin, keiman nadaan thuho chu kanit jingding ahi. 
Nangma kahin kouve Pakai neihuhdoh’in, nadaan thuho chu kajuijing theinadin. 
Khovah masangin matah’in kathouvin, nathutepna chun kakinem in panpi kathum e. 
Jan khovah’in kahah’in nathutep chu kagel jinge. 
Nami ngailutna dihtah’a konchun O Pakai kataona ngai in lang nadaanthu juina ahin neichohhing kittan. 
Daan neilou miten eihung delkhum un ahi, amahohi nangma thuhilla kon in agamla lheh’un ahi. 
Ahinlah O Pakai nangma naichan naum in ahi, chuleh nangma thupeh ho jouse adih’in ahi. 
Nadaan semhohi tonsot'a ding ahije tihi kaneolai a patna kanahetsa ahitai. 
Kathoh gimna hi venlang neihuhdoh’in, ajeh chu keiman nathuhil hochu kasumil khapoi. 
Keima langa pangin lang kachungchang thu neiseipeh’in nakitepna bangin neihuhdoh’in. 
Miphalou hovang kihuhdoh louding ahiuve. Ajeh chu amahon nadaanthu hi anahsah pouve. 
O Pakai namihepina hi anasalheh jenge, nadaan semhohi jui ing kating kahinkho hi neikiledohsah tan. 
Mitamtah’in asugentheijin eisuboijin ahi, ahinlah nadaan thu juina a kon in kakiheimang dehpoi. 
Hitobanga mikitahlou hohi kamutengleh kalungnatpi lhehjin ahi, ajeh chu amahohin nadaanthu hi anahsah pouvin ahi. 
Pakai ven nathupeh hi ichangei a kagelkhoh hitam, namingailutna longlou jal in kahinkho hi neilepeh kit in. 
Nadaan hung kipatna thuguh chu thutah ahi, nadaan thu dihtah hohi tonsot'a dingjing ding ahi. 
Mithaneihon dihloutah’in eibolseuve, ahinlah keiman nathupeh hi kalungthim in ginna kanei jinge. 
Khattouvin gou nasatah akimudoh bangin nathupeh ahin kakipah’in ahi. 
Keiman jou le nal kitihi kathetnin ahinlah nathupeh hohi kagelkhoh’e. 
Nadaanthu hohi adihjeh’in nikhat in sagivei thangvahna penge. 
Nangma daanthu ho gelkhohna neiho jousen thahatna anei un ahi chuleh kipalna aneipouvin ahi. 
Pakai nangin neihuhdoh dinghi kangaichalheh jengin ahi, hijeh’a chu nathupeh ho hi kajuijing ahi. 
Nadaan semhohi kahinjui jinge ajeh chu hicheho hi deium kasalheh jenge. 
Ahi, keiman nathupeh hole nadaan semhohi kajui jinge ajeh chu nangin kakimanchahna jouse nahen ahi. 
O Pakai kahin kounahi ngai in nangin neiteppehna bangin hetthem theina lungthim neipen. 
Kataona hi ngai in, nathutepna bangin neihuhdoh tei in. 
Kakam a kon in thangvahna hi hung lengdoh jenghen ajeh chu nangman nadaan thu hohi neihil themtan ahi. 
Kalei in nathupeh hohi thangvah lan sa hen, ajeh chu nathupeh jouse hi adih’in ahi. 
Nei kithopina khutchu hin lhangdoh’in ajeh chu na thupeh ho juidinga kigotna kanei ahitai. 
O Pakai nangin neihuhdoh dinghi kangaichat jing ahi, ajeh chu nangma thuhil hohi kakipana ahijinge. 
Nangma kathangvah jing theina dingin nei hing hoi in, chuleh nathupeh hohi eikithopin pangjing hen. 
Kelngoi banga vahmanga kahitai hungin lang neihung holdoh tan ajeh chu nathupeh hohi keiman kasumil theipoi. 
