La Bu.
147.
Pakai vahchoijin umhen! I-Pathen’u vahchoi lasah ding hi iti phat-a pha hitam! Ijeh-inem itileh Ama lungset nan adimn in, vahchoi dia lomtah ahi. 
Pakaiyin Jerusalem aki ledohsah in, amangtasa Israelte ahin lepui kit in ahi. 
Aman lungthimna jong aboldam in, amaha jeng-u jong adamsah'in ahi. 
Aman ahsi ho asim toh'in, amin cheh’in akouvin ahi. 
I-Pakaiju hi iti loupi hitam! Athaneina hi akhonna gei ahi! Athil hetthem theina jong mihem hetphah hoi ahipoi. 
Pakaiyin mikineosah ho adomsang’in, ahin miphalouho vang toltoh alhobeh’in ahi. 
Pakai thangvahna la sauvin, semjangto thon Pathen vahchoila sauvin. 
Aman vanho meilom’in akhun, leiset’a go ajuh lhahsah in, chule molchunga hampa louhing akedohsah’in ahi. 
Aman gamsa ho neh ding apen chule va-ah nou ho apenteng aneh diu apejin ahi. 
Aman sakol thahatna leh mihem thahatna’a akison-jiu akipapi poi. 
Pakai chu Ama ging jing hole ami ngailutna longlou chunga kinepna neiho akipa pin ahi. 
Vo Jerusalem, Pakai loupina vahchoijun! O Zion, na Pathen vahchoijun. 
Ajeh chu Aman nakelkot jol ho alhousah in, chule nakul sunga nachate phatthei aboh’in ahi. 
Aman nagamgi tin-uva chamna alensah in, chule nagilkel nauvah an twitah’in navah uvin ahi. 
Vannoi leiset chunga thu-apeh teng jongleh aman gang in ahi. 
Aman buhbang jeng jong samul abahsah jin, chule dai-kai jong vutvam kithejal abahsah jin ahi. 
Gel-chang jong an kisunglha abahsah jin, hitobang dap ma-anga ding jou ding koiham? 
Chujouteng Aman thu apen ahileh ajunlha gamji tan, Aman hui chu asol’in ahileh buhbangho chu twijin alongji tai. 
Aman Jacob henga thu aseipeh in, Israel kom’a adan thupeh hole athuhil hochu ahilchen in ahi. 
Hitobang hi namdang ho jah’a aseipeh pon, amahon athuhil jong ahepouvin ahi. Pakai vahchoijin umhen! 
