La Bu.
109.
O Pathen koiham kathangvah ding, kei a kon in thipbeh leh gamla tah in umdan lang, 
miphalouten eihousetna thujou eiseikhum teng u jong le thipbeh in umdan. 
Thet umtah thucheng ho pum in eiumkim vel un, ajeh beihel’in eikisat piuvin ahi. 
Keiman amaho hi kangailui amaho dinga kataolai hin amahon thepmosah teiding leh suhmang dingin eigong jingun ahi. 
Amahon thilpha kabol ho thilse jengin eilethuh’un, kangailutna hi vetda nan eithuh’un ahi. 
Amahon asei un, “Ama doudin miphalou khat hintungdoh un, achungthu kitan theina dinga athepmo sahding hinsol’un” atiuve. 
Achungthu akitan teng amahi thepmosah uhitin, ataona chu chonsetnin simmu hite, 
Akum lhomsah uhite, michomkhat ama munna dinsah’u hite, 
achate paneilou hisah uhitin aji meithai hisah’u hite, 
achate khutdo a moh vahlele hiu henlang, in gem in vah mang jeng uhen. 
Bat le tham houvin ainn alou chuleh anei agou kichom u hen, kholgam mihon asum lodoh jouse lahpeh uhen, 
koimachan lungset dauhen; koimachan paneilouva um achate chu khoto dauhen. 
Ason apah jouse thisoh hen. A in sung pumpiu min jong akhang cheh a din lah doh in um mai hen. 
Pakai in apateu chonsetna ngaidam hihbeh hen, anu-u chonsetna jong lekhabua kon in kikahdoh hihbeh hen, 
Pakai in achonsetnau geldoh jinghen, chuleh aminjong mihemten geldoh hihbeh hen. 
Ajeh chu mi koima ngailut aneipoi, aman mivaichaho leh tahlelte abol genthei e, chuleh lung gentheite thina a adellut e. 
Ama mi samset athanom in; tun nang ama sugoi tan. Aman midang phatthei aboh khapoi; tun nangman ama jong phattheiboh hih in. 
Mi sapset hi amadinga aponsil, atwidon, abuneh tobanga angaito ahitai. 
Tun amisapsetna chu hung kile henlang ama chunga pon bangin behdoh henlang angonga kong gah bangin kikhitchah hen, 
Tun hiche sapsetna hochu eiseise hole eidem demho chungah Pakai engbolna chujohen. 
Hinla O thneipen Pakai neidin pi in, nangma min khoto najal chun! Neihuh doh in ajeh chu nangma hi chutobangtah a pha le kitah nahi. 
Ajeh chu keimahi mivaicha le tahlel tah kahin kalungthim hi ana behseh jenge. 
Nilhah langa nisa lim achemang bang a mangthah ding kahi, min khaokhopi apaidoh banga eikipaidoh ahitai, 
Ka ann ngol na-a kon in kakengpah ho kisan atha aumtapon kavunleh kagu keubou kahitai. 
Keima hi muntin a mi totnopna bep kahitan amahon eimu tenguleh noisena’in alu-u eiheikhum jiuvin ahi. 
Neikithopin O Pakai ka Pathen! Nami ngailutna longlou chun neihuhdoh’in. 
Pakai nangin kachunga hi nangma natohmong ahi ti ahetchet nadiuvin musah’in. 
Hiteng chuleh amahon eisapset nom ujongleh eisamseuhen ajeh chu nangman phatthei neiboh ding ahinai. Amahon eihin delkhum tenguleh jumna akimudiu ahi. Ahinla nasoh keimavang kipah a kagalkai ding ahi. 
Eitaitom jingho vang jumna ponbanga akikhu khumdiu ahin, suhnem a aum nao chun ponbanga atomkhudiu ahi. 
Ahinla kenvang Pakai kom a kipathu kasei jingding mijouse kom a kasei choile ding ahi. 
Ajeh chu Aman tahlelte adinpi jingin suhmang ding gohoa kon in ahuhdoh jingin ahi. 
